ประชาชนเปล่งเสียง "ทรงพระเจริญ" กึกก้องทั่วอุทยานเฉลิมพระเกียรติ รัชกาลที่ 9 ปลาบปลื้มที่ได้เฝ้ารับเสด็จอย่างใกล้ชิด
พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จทรงวางศิลาฤกษ์แท่นฐานพระบรมราชานุสาวรีย์ พระบาทสมเด็จพระบรมชนกาธิเบศรมหาภูมิพลอดุลยเดชมหาราช บรมนาถบพิตร ซึ่งตั้งอยู่บริเวณสนามม้านางเลิ้งเดิม เขตดุสิต กรุงเทพมหานคร พร้อมเสด็จทอดพระเนตรนิทรรศการรอุทยานเฉลิมพระเกียรติฯ พระบาทสมเด็จพระเจ้าอยู่หัว ทรงปลูกต้นรวงผึ้งเป็นปฐมฤกษ์ จำนวน 1 ต้น เพื่อพระราชทานไว้เป็นตัวแทนแก่พระองค์และสิริมงคลแก่ราษฎร ขณะที่สมเด็จพระนางเจ้าฯ พระบรมราชินี ทรงปลูกต้นคำมอกหลวง จำนวน 1 ต้น สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงปลูกต้นโมกหลวง จำนวน 1 ต้น สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงปลูกต้นรัตนพฤกษ์ จำนวน 1 ต้น หลังจากเสด็จพระราชดำเนินกลับ ข้าราชการและประชาชนทุกหมู่เหล่าร่วมกันปลูกต้นไม้ จำนวน 104 ต้น ภายในบริเวณอุทยานเฉลิมพระเกียรติฯ สำหรับบรรยากาศบริเวณโดยรอบ มีพสกนิกรแต่งกายด้วยเสื้อสีเหลืองมาเฝ้ารับเสด็จฯ อย่างเนื่องแน่น พร้อมใจโบกธงชาติไทย เปล่งเสียงทรงพระเจริญดังกึกก้องไปทั่วบริเวณ รวมถึงมีการนำพระบรมฉายาลักษณ์ และการเขียนป้ายอักษรเพื่อเป็นการแสดงสัญลักษณ์และกำลังใจส่งถึงสถาบันพระมหากษัตริย์ไทย พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ ทรงมีพระพักตร์ยิ้มแย้ม โบกพระหัตถ์ทักทายประชาชนที่มาเฝ้าทูลละอองพระบาทรับเสด็จประชาชนที่ได้เฝ้ารับเสด็จ ต่างกล่าวเป็นเสียงเดียวกันว่า รู้สึกดีใจที่ได้มีโอกาสมาอยู่ตรงนี้เฝ้ารับเสด็จแสดงพลังความจงรักภักดีต่อสถาบันพระมหากษัติริย์และได้ร่วมเป็นส่วนหนึ่งในวันประวัติศาสตร์ไทย ด้วยสำนึกในพระมหากรุณาธิคุณของในหลวง ทรงพระราชทานที่ดินมหาศาล เพื่อให้ประชาชนทุกหมู่เหล่าได้ใช้ประโยชน์ร่วมกันอย่างยั่งยืนชั่วลูกชั่วหลาน ส่วนในวันพรุ่งนี้อุทยานเฉลิงพระเกียรติ รัชกาลที่ 9 จะเปิดให้ประชาชนเข้าชมนิทรรศการต่ออีกหนึ่งวัน ซึ่งจัดแสดง 12 บอร์ด เกี่ยวกับการวางแผนผังของอุทยานเฉลิมพระเกียรติ แนวคิดการออกแบบพระบรมราชานุสาวรีย์ แนวคิดการบริหารจัดการน้ำ แนวคิดการออกแบบพรรณไม้ และไม้มงคลพระราชทานประจำจังหวัดทั้ง 77 จังหวัด นอกจากนี้ ประชาชนที่เข้ามาก็ยังสามารถถ่ายภาพดอกไม้ที่ประดับตกแต่งอย่างสวยงาม รวมถึงถ่ายรูปเช็คอินความคืบหน้าการก่อสร้างอุทยานเฉลิมพระเกียรติ ซึ่งเมื่อแล้วเสร็จสถานที่แห่งนี้ก็จะเป็นสวนสาธารณะแห่งใหม่ เป็นปอดใจกลางกรุงเทพมหานคร ประชาชนได้มาออกกำลังกายและพักผ่อนหย่อนใจ อีกทั้งเป็นสถานที่ศึกษาเรียนรู้สิ่งแวดล้อมเพื่อเด็ก เยาวชนและประชาชนทั่วไปอย่างยั่งยืน